《与赵思晏兴来青楼虽作而不与》
明代·戴奎

存耕道人过我游，不减雪中乘兴舟。浮云世事口不挂，语语索兴来青楼。

楼中之人奇且伟，肯使馀生在泥滓。春风石上鼓瑶琴，夜雨灯前列图史。

有时凭高一撚髭，汀烟沙鸟皆吾诗。钩帘晓挂抟桑影，钓丝晴罥珊瑚枝。

方壶蓬岛谁解识，雾散云开翠如织。山势疑将度海来，岚光屡见排檐入。

问谁于此兴诗频，哦松大笔尤清新。石门老翁扳桂手，湖山处士吟梅人。

嗟予卧疴笔研废，欲作歌诗动经岁。神游意想一语无，几回虚作凭栏势。

吾闻仙人好楼居，时能御风游六虚。尔今凡骨倘未换，大药好乞刀圭馀。

不然买鱼仍酿术，楼头日与宾朋集。坐令青眼客长来，不独来青见山色。

作者简介：元明间浙江黄岩人，字文祥。元末为钱塘录事。明初徙濠。洪武中以荐为齐河县主簿。工诗，有《介轩集》。